चीन की एक परमाणु क्षमता वाली पनडुब्बी पाकिस्तान के एक बंदरगाह पर दिखाई दी है। इस बात की जानकारी शुक्रवार को सूत्रों के हवाले से मिली। ऐसे में पाकिस्तान के बंदरगाह पर चीन की पनडुब्बी का नजर आना कई सवालों को जन्म दे रहा है। चीन की जो पनडुब्बी पाकिस्तानी बंदरगाह पर देखी गई है वो अत्याधुनिक पनडुब्बी है और परमाणु क्षमता से भी लैस है। इस पनडुब्बी की तस्वीर गूगल अर्थ ने 2016 में ली थी। कराची से मिली इस तस्वीर, जिसे सबसे पहले सैटेलाइट इमेजरी एक्सपर्ट (जिनका ट्विटर हैंडल @rajfortyseven है) ने ढूंढा, में चीनी नौसेना की टाइप 091 'हान' क्लास लड़ाकू पनडुब्बी को साफ देखा जा सकता है|
इस तस्वीर को गूगल अर्थ की हिस्टॉरिकल इमेजरी आइकॉन पर क्लिक कर देखा जा सकता है|
जानकारों के मुताबिक तस्वीर में दिख रही पनडुब्बी चीनी बेड़े के सबसे आधुनिक पनडुब्बियों में से एक है। पाकिस्तान के बंदरगाह पर जो पनडुब्बी देखी गई उसे ही जून 2016 में मलय और सुमात्रा के बीच समुद्रीय नहर को पार करते हुए देखा गया था। नियम के मुताबिक किसी भी पनडुब्बी को जलडमरुमध्य को पार करते वक्त समुद्र की सतह पर आना जरुरी है। सूत्रों के मुताबिक ये बात भी सामने आई है कि चीन और पाकिस्तान के बीच 8 पनडुब्बियों का सौदा हुआ है। इनमें से 4 पनडुब्बियां कराची में तैयार की जाएगी। 2023 के आखिर तक 4 पनडुब्बियों की खेप पाकिस्तान को मिलने की उम्मीद है।
पाकिस्तान में चीनी पनडुब्बी के दिखने की खबर पर नौसेना प्रमुख ऐडमिरल सुनील लांबा ने कहा है कि, "इस पूरे घटनाक्रम पर बारीक नजर रखी जा रही है।"